
LATVIJAS  REPUBLIKAS  MINISTRU  KABINETS

2006.gada 1.augustā
Noteikumi Nr.625

Rīgā
(prot. Nr.40  17.§)

Iekšējā audita padomes nolikums

Izdoti saskaņā ar

Valsts pārvaldes iekārtas likuma

13.pantu

I. Vispārīgais jautājums

1. Iekšējā audita padome (turpmāk – padome) ir konsultatīva valsts institūcija, kuras mērķis ir veicināt vienotas iekšējā audita valsts politikas un metodikas ieviešanu un attīstību ministrijās, īpašu uzdevumu ministru sekretariātos, Valsts kancelejā (turpmāk – ministrija) un ministrijas padotībā esošajās institūcijās (turpmāk – iestāde), kā arī sniegt ieteikumus atbilstoši kompetencei.

II. Padomes uzdevumi un tiesības

2. Padomei ir šādi uzdevumi:

2.1. mēneša laikā pēc Finanšu ministrijas sagatavoto iekšējā audita veikšanas ieteikumu un metodikas projektu saņemšanas tos izvērtēt un iesniegt atzinumu finanšu ministram;

2.2. mēneša laikā pēc Finanšu ministrijas sagatavotā gada pārskata projekta par iekšējā audita darbību ministrijās un iestādēs saņemšanas sagatavot attiecīgu atzinumu un pievienot to pārskatam;

2.3. ne retāk kā reizi gadā izvērtēt iekšējā audita attīstību ministrijās un iestādēs un sniegt finanšu ministram priekšlikumus par nepieciešamajiem pasākumiem iekšējā audita sistēmas pilnveidošanā;

2.4. katru gadu līdz 1.martam izvērtēt ministriju iekšējā audita struktūr​vienību apkopotos gada pārskatus, sagatavot atzinumus un nosūtīt tos attiecīgās ministrijas valsts sekretāram, īpašu uzdevumu ministra sekretariāta vadītājam vai Valsts kancelejas direktoram (turpmāk – valsts sekretārs), kā arī līdz 30.martam apkopot būtiskākos secinājumus un iekļaut tos šo noteikumu 2.2.apakšpunktā minētajā atzinumā;

2.5. izvērtēt ministriju un iestāžu iesniegtos priekšlikumus iekšējā audita darba pilnveidošanai vai uzlabošanai un sniegt ieteikumus finanšu ministram;

2.6. reizi gadā izvērtēt ministriju un iestāžu iekšējo auditoru personāla mainību, tās iemeslus un sniegt Valsts kancelejai un Finanšu ministrijai priekšlikumus par konstatēto nepilnību novēršanu;

2.7. izvērtēt ministrijas vai iestādes iekšējā audita struktūrvienības iesniegto informāciju par iekšējā audita neatkarības vai objektivitātes ietekmēšanas gadījumiem un sniegt atzinumu valsts sekretāram vai iestādes vadītājam un attiecīgi nākamajai augstākajai amatpersonai, kā arī Valsts civildienesta pārvaldei;

2.8. reizi gadā izvērtēt Finanšu ministrijas veiktās salīdzinošās pārbaudes rezultātus un iekļaut šo noteikumu 2.2.apakšpunktā minētajā atzinumā padomes secinājumus;

2.9. ja, izvērtējot iekšējā audita attīstību ministrijās un iestādēs, tiek konstatēti fakti, kuri ietekmē ministriju vai iestāžu darbību, sniegt Valsts kancelejai priekšlikumus par konstatēto nepilnību novēršanu;

2.10. norīkot neatkarīgus ekspertus, kas veic salīdzinošo pārbaudi Finanšu ministrijas iekšējā audita struktūrvienībā.

3. Padomei ir šādas tiesības:

3.1. saņemt no ministrijām un iestādēm padomes darbam nepieciešamo informāciju, normatīvajos aktos noteiktajā kārtībā garantējot ierobežotas pieejamības informācijas saglabāšanu;

3.2. pieprasīt no ministrijām un iestādēm papildu informāciju, kas nepieciešama padomes funkciju nodrošināšanai;

3.3. uzaicināt amatpersonas un ekspertus piedalīties padomes sēdēs un ieteikumu izstrādāšanā.

III. Padomes struktūra un vadība

4. Padomes sastāvā ir pieci locekļi. Padomē iekļauj valsts iestāžu, zinātnisko un profesionālās izglītības iestāžu, nevalstisko organizāciju, kā arī komercsabiedrību pārstāvjus, kuriem ir zināšanas un pieredze iekšējā audita jomā.

5. Padomes locekļu pilnvaru termiņš ir pieci gadi.

6. Padomes sekretariāta funkcijas veic Finanšu ministrija.

IV. Padomes darba organizācija un lēmumu pieņemšana

7. Padomes sēdi sasauc padomes priekšsēdētājs ne retāk kā divas reizes gadā. Ja nepieciešams, tiek sasaukta ārkārtas sēde. Padomes ārkārtas sēdi sasauc, ja to pieprasa vismaz viens padomes loceklis vai valsts sekretārs, vai pēc statusa tam pielīdzināta amatpersona.

8. Padomes sēdes darba kārtību apstiprina un padomes sēdi vada padomes priekšsēdētājs.

9. Padomes sēdē izskatāmos materiālus padomes locekļiem izsniedz ne vēlāk kā piecas darbdienas pirms attiecīgās sēdes.

10. Padome ir lemttiesīga, ja tajā piedalās vismaz trīs padomes locekļi.

11. Padome lēmumus pieņem ar vienkāršu balsu vairākumu, atklāti balsojot. Ja balsu skaits sadalās līdzīgi, izšķirošā ir padomes priekšsēdētāja balss.

12. Padomes sēdes protokolē. Protokolu noformē piecu darbdienu laikā pēc attiecīgās sēdes.

13. Padomes sēdes protokolu paraksta padomes priekšsēdētājs.

14. Padomes priekšsēdētāja prombūtnes laikā viņa pienākumus pilda priekšsēdētāja vietnieks.

15. Padomes darbu materiāltehniski nodrošina Finanšu ministrija.

V. Noslēguma jautājums

16. Atzīt par spēku zaudējušiem Ministru kabineta 2003.gada 10.jūnija noteikumus Nr.305 "Iekšējā audita padomes nolikums" (Latvijas Vēstnesis, 2003, 93.nr.).

